Pakuotės lapelis: informacija vartotojui

Visine Classic 0,5 mg/ml akių lašai (tirpalas)
Tetrizolino hidrochloridas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti. 
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Jeigu per 2 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?
1.	Kas yra Visine Classic ir kam jis vartojamas
2.	Kas žinotina prieš vartojant Visine Classic
3.	Kaip vartoti Visine Classic
4.	Galimas šalutinis poveikis
5.	Kaip laikyti Visine Classic
6.	Pakuotės turinys ir kita informacija


1.	Kas yra Visine Classic ir kam jis vartojamas

Neinfekcinio akių junginės sudirginimo (sukelto vėjo, dūmų ar chloruoto vandens) simptomų paraudimo ir (ar) paburkimo trumpalaikis malšinimas.
Jeigu per 2 dienas Jūsų savijauta nepagerėjo arba net pablogėjo, kreipkitės į gydytoją.

2.	Kas žinotina prieš vartojant Visine Classic

Visine Classic vartoti negalima: 
1. jeigu yra alergija veikliajai medžiagai arba bet kuriai pagalbinei šio vaisto medžiagai (jos išvardytos 6 skyriuje); 
1. jeigu sergate uždarojo kampo glaukoma; 
1. jaunesniems kaip 3 metų vaikams.

Įspėjimai ir atsargumo priemonės 
Pasitarkite su gydytoju arba vaistininku prieš pradėdami vartoti Visine Classic:
1. jeigu sergate sunkiomis širdies-kraujagyslių ligomis (koronarinėmis širdies ligomis, padidėjusiu spaudimu, feochromocitoma (antinksčių auglys));
1. jeigu Jūsų prostata padidėjusi;
1. jeigu sergate medžiagų apykaitos ligomis (hipertiroze (skydliaukės funkcijos sutrikimas), cukriniu diabetu, porfirija (fermentų sintezės sutrikimas));
1. jeigu vartojate monoaminooksidazės inhibitorių (vaistų nuo depresijos) ar kitų potencialiai kraujospūdį galinčių didinti vaistų;
1. jeigu sergate sausuoju rinitu (nosies gleivinės uždegimu, kuomet ją padengia šašas);
1. jeigu sergate sausuoju keratokonjunktyvitu (Jūsų akys išsausėjusios);
1. jeigu sergate atvirojo kampo glaukoma (padidėjęs spaudimas akies ar akių viduje).

Vartojant Visine Classic ilgą laiką gali išsivystyti akių junginės arba nosies gleivinės hiperemija (padidėjęs organų prisipildymas krauju).

Šis vaistas gali sukelti laikiną vyzdžio išsiplėtimą.

Nešiojantiems kontaktinius lęšius
Jeigu yra akių sudirginimo reiškinių, nešioti kontaktinių lęšių negalima. Išimtinais atvejais gali būti nešiojami kietieji kontaktiniai lęšiai, kuriuos reikia išsiimti prieš lašinant Visine Classic ir vėl įsidėti atgal į akis tik po 15 minučių.

Kiti vaistai ir Visine Classic
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.
Kartu vartojant Visine Classic ir vaistų nuo depresijos gali padidėti kraujo spaudimas.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.
Visine Classic vartoti nėštumo metu ir žindymo laikotarpiu negalima.

Vairavimas ir mechanizmų valdymas 
Kartais, įlašinus Visine Classic, matoma lyg per miglą, gali išsiplėsti vyzdys. Tuomet gali sutrikti gebėjimas vairuoti arba valdyti mechanizmus. Nevairuokite ir nedirbkite su mechanizmais, jeigu yra sutrikęs matymas.

Visine Classic sudėtyje yra benzalkonio chlorido ir boro
Kiekviename šio vaisto mililitre yra 0,1 mg benzalkonio chlorido. Minkštieji kontaktiniai lęšiai gali absorbuoti benzalkonio chloridą ir gali pasikeisti kontaktinių lęšių spalva. Pries šio vaisto vartojimą kontaktinius lęšius reikia išimti ir vėl juos galima įdėti ne anksčiau kaip po 15 min. Benzalkonio chloridas gali sudirginti akis, ypač jei Jums yra akių sausmė ar ragenos (akies priekinę dalį gaubiančio skaidraus sluoksnio) pažeidimų. Jeigu pavartojus šio vaisto jaučiate nenormalų pojūtį akyje, deginimą ar skausmą, pasitarkite su gydytoju.

Didžiausioje Visine Classic paros dozėje yra 1,363 mg boro.


3.	Kaip vartoti Visine Classic

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Vartoti Visine Classic ilgiau kaip 2 paras galima tik su gydytojo priežiūra.

Jeigu per 2 paras simptomai nepagerėja, arba jeigu akių dirginimas bei paraudimas išlieka arba didėja, nustokite vartoti Visine Classic ir kreipkitės į gydytoją. Jeigu akių sudirginimas ar raudonumas atsiranda dėl rimtų sutrikimų, tokių kaip infekcija, akies svetimkūnio ar traumos, nedelsdami kreipkitės į gydytoją. Jeigu pasireiškia stiprus akių ir galvos skausmas, atsiranda regėjimo sutrikimų: dvejinimasis akyse, regėjimas lyg pro miglą, jeigu ūmiai parausta tik viena akis, nedelsiant reikalinga gydytojo konsultacija.

Suaugusieji 
Jeigu nepaskirta kitaip, lašinti po 1‑2 akių lašus ant pažeistos akies du ar tris kartus per parą. 

Vartojimas vaikams
Vyresni kaip 6 metų vaikai
Jeigu nepaskirta kitaip, lašinti po 1‑2 akių lašus ant pažeistos akies du ar tris kartus per parą. 

3‑5 metų vaikai
Šios amžiaus grupės vaikams Visine Classic galima vartoti tik tuomet jeigu taip paskyrė gydytojas.

Ką daryti pavartojus per didelę Visine Classic dozę?
Perdozavus vaisto, ypač vaikams, aktyvioji akių lašų medžiaga absorbuojama į kraują. Tuomet gali pasireikšti šalutinių reakcijų kitose organų sistemose. Jeigu taip atsitinka, nedelsdami praneškite gydytojui. 


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. 

Toliau išvardyti poveikiai suskirstyti pagal pasireiškimo dažnį.

Dažni (pasireiškia daugiau kaip 1 iš 100, bet mažiau negu 1 iš 10 pacientų): hiperemija (akių paraudimas), gleivinės deginimas, gleivinės išsausėjimas,  sisteminis poveikis (palpitacija (juntamas širdies plakimas), galvos skausmas, tremoras (drebulys), silpnumas, prakaitavimas, padidėjęs kraujo spaudimas, aritmija (sutrikęs širdies ritmas), tachikardija, tachiaritmija, bradikardija (retas širdies plakimas)  

Reti (pasireiškia daugiau kaip 1 iš 10000, bet mažiau kaip 1 iš 1000 pacientų): junginės sudirginimas, matymas lyg per miglą.  

Labai reti (pasireiškia mažiau kaip 1 iš 10000 pacientų): junginės epitelio keratinizacija (suragėjimas) ir ašarų latakų okliuzija (užsikišimu), vartojimo vietos reakcijos (deginimas, paraudimas, sudirginimas, pabrinkimas, skausmas ir niežulys), vyzdžio išsiplėtimas.

Nepageidaujamų poveikių pasireiškimo dažnis, sunkumas ir pobūdis vaikams yra tokie patys kaip ir suaugusiesiems.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Visine Classic

Šį vaistą laikykite vaikams nepastebimoje ir nepasiekiamoje vietoje. 

Laikyti ne aukštesnėje kaip 30 °C temperatūroje. 
Atidarius buteliuką akių lašų tinkamumo laikas yra 28 paros.
Ant dėžutės ir buteliuko po „Tinka iki /EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Visine Classic sudėtis
-	Veiklioji medžiaga yra tetrizolino hidrochloridas. 1 ml akių lašų jo yra 0,5 mg. 1 ml yra 26‑28 akių lašai.
-	Pagalbinės medžiagos yra benzalkonio chloridas, natrio chloridas, boro rūgštis, boraksas, dinatrio edetatas ir išgrynintas vanduo. 

Visine Classic išvaizda ir kiekis pakuotėje
Visine Classic yra skaidrus, bespalvis tirpalas.
Dėžutėje yra MTPE buteliukas su lašintuvu, užsuktas PP dangteliu arba vaikų sunkiai atidaromu uždoriu.
Buteliuke yra 15 ml akių lašų.

Registruotojas 
McNeil Healthcare (Ireland) Limited
Airton Road, Tallaght
Dublin 24
Airija

Gamintojas
Janssen Pharmaceutica N.V., Turnhoutseweg 30, 2340 Beerse, Belgija 

Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB Johnson&Johnson
Geležinio Vilko g. 18A
Vilnius LT-08104
Tel.: +370 5 2496039

Šis pakuotės lapelis paskutinį kartą peržiūrėtas 2020-09-15.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

